钦定古今图书集成/明伦汇编/氏族典/第337卷 > 刘温叟
## 钦定古今图书集成/明伦汇编/氏族典/第337卷 > 刘温叟

按《宋史刘温叟传》：“温叟字永龄，河南洛阳人，唐武德
功臣政会之后。叔祖崇望相昭宗。父岳，后唐太常卿。
温叟以荫补国子四门助教，清泰中为左拾遗，未几
召为右补阙。晋少帝领开封尹，奏为巡官，即位，拜刑
部郎中，改都官郎中，充翰林学士。初，岳仕后唐，尝居
内署，至是温叟复居斯任。既受命，归为母寿，候立堂”
下。须臾，闻乐声，两青衣举箱出庭，奉紫袍兼衣，母命
卷帘见温叟曰：“此即尔父在禁中日内库所赐者。”温
叟拜受泣下，退开影堂列祭，以文告之。契丹入汴，温
叟北迁。汉祖南下，授驾部郎中。周初，拜左谏议大夫，
改中书舍人。显德初，迁礼部侍郎。恭帝即位，迁工部
侍郎。宋初，改刑部。建隆元年，拜御史中丞，兼判吏部
铨。宪府旧例，月赏公用茶，中丞受钱一万，公用不足
则以赃罚物充。温叟恶其名，不取。任台臣十二年，屡
求代，太祖难其人，不允。开宝四年，卒。雍熙初，子炤罢
徐州观察推官，帝曰：“其父有清操，录其子登朝，庶足
示劝。”擢炤太子右赞善大夫。历判三司、江南转运司。
入朝为司封郎中。炳、煜并进士及第。